Taste word Luxe ná pizza vir horlosies verruil is | Netwerk24
Deur Hanlie Stadler 26 Junie 2020 16:28
Taste, 'n maatskappy wat 20 jaar gelede sy oorsprong gehad het in 'n enkele pizzaplek in Westville, Durban, doen finaal afstand van sy restaurant-wortels.
Die firma se naam verander teen einde Julie na Luxe nadat 100% van die aandeelhouers op die jaarvergadering 'n voorgestelde naamsverandering goedgekeur het.
Taste was vir jare meer bekend vir die handelsname soos Starbucks en Domino's Pizza.
Die naamsverandering weerspieël die feit dat Taste glad nie meer restaurante het nie, slegs winkels wat juweliersware en horlosies verkoop, naamlik NWJ, Arthur Kaplan en World's Finest Watches.
Luidens 'n Sens-verklaring wat Vrydag uitgereik is, sal die laaste verhandelingsdag as Taste op die JSE 28 Julie wees en die eerste as Luxe op 29 Julie.